TNP พุ่งเกือบ7% รับโครงการการประชารัฐ-รุกเปิดสาขาใหม่หนุน โบรกฯแนะซื้อเป้า 3 บ.
TNP พุ่งเกือบ7% รับโครงการการประชารัฐ-รุกเปิดสาขาใหม่หนุน แนะซื้อเป้า 3.00 บ. โดย ณ เวลา 14.56 น. อยู่ที่ระดับ 2.84 บาท บวก 0.18 บาท หรือ 6.77% ด้วยมูลค่าซื้อขาย 52.70 ล้านบาท
30 ต.ค. 2560

ผู้สื่อข่าวรายงานว่า บริษัท ธนพิริยะ จำกัด (มหาชน) หรือ TNP ณ เวลา 14.56 น. อยู่ที่ระดับ 2.84 บาท บวก 0.18 บาท หรือ 6.77% ด้วยมูลค่าซื้อขาย 52.70 ล้านบาท ราคาหุ้นปรับตัวแรงในรอบ 3 เดือน นับตั้งแต่หุ้นยืนที่ระดับ 2.84 บาท เมื่อวันที่ 25 ก.ค. 60

ก่อนหน้านี้บริษัทเตรียมติดตั้งเครื่องรูดบัตรสวัสดิการแห่งรัฐ เพื่อรองรับการใช้บัตรดังกล่าวตามโครงการการประชารัฐสวัสดิการเพื่อให้ความช่วยเหลือกับผู้มีรายได้น้อย โดยจะติดตั้งในเดือนต.ค.จำนวน 9 เครื่อง และติดตั้งครบ 18 เครื่องในเดือนพ.ย.
ขณะที่ปัจจุบันกำลังซื้อเริ่มคึกคักจากมาตรการช่วยเหลือประชาชนของภาครัฐบาล ซึ่งในพื้นที่จังหวัดเชียงรายมีผู้ได้รับบัตรสวัสดิการกว่า 300,000 คน ประกอบกับช่วงปลายปีเป็นช่วงไฮซีซั่นของธุรกิจจากการจับจ่ายใช้สอย การท่องเที่ยวด้วย
ทั้งนี้ เชื่อว่ายอดขายปีนี้จะไม่พลาดเป้าที่ตั้งไว้จะโต 10-15% จากปี 59 ทำยอดขายไว้ที่ 1,456.19 ล้านบาท หลังเตรียมเปิดสาขาใหม่แห่งที่ 4 ภายในเดือนพ.ย. ซึ่งจะช่วยสนับสนุนทั้งปี 60 มีสาขารวมกันทั้งสิ้น 19 สาขา  และตั้งเป้าขยายสาขาเพิ่มในปีหน้าอีก 4 สาขา โดยมีศูนย์กระจายสินค้าแห่งใหม่บนพื้นที่กว่า 10,000 ตารางเมตร (ตร.ม.) เข้ามาช่วยเสริมสต็อกสินค้า รวมทั้งลดเวลาการขนส่ง
บล.เออีซี ระบุในบทวิเคราะห์ว่า TNP (BUY: Consensus [email protected]): ปี 60 คาดกำไรโต 14% เทียบช่วงเดียวกันของปีก่อน หนุนด้วยแผนเปิดสาขาเพิ่มปีนี้อีก 4 สาขาจากปี 59 ที่ 15 สาขาพร้อมกับเดือน มิ.ย. ที่ผ่านมาได้เปิดศูนย์กระจายสินค้าแห่งใหม่บนพื้นที่10,000 ตร.ม. เพื่อเสริมประสิทธิภาพการกระจายสินค้าให้ดีขึ้นหนุนศักยภาพการทำกำไรในระยะยาว + ราคาหุ้นยังมี Upside 12.8% จึงคงแนะนำ “ซื้อ”